b'\n_START_ARTICLE_\nH\xc3\xb8nefoss bru\n_START_SECTION_\nDagens bru\n_START_PARAGRAPH_\nH\xc3\xb8nefoss bru sto ferdig til byens 100-\xc3\xa5rsjubileum i 1952. Den gamle bybrua var ikke lenger representativ nok for byen, som i 1949 tok til \xc3\xa5 bygge ei ny bru over elva. I sydenden av brua fjernet man taket p\xc3\xa5 den gamle kraftstasjonen fra 1909 og benyttet restene som fundament for den nye brua._NEWLINE_Den kjente billedhuggeren St\xc3\xa5le Kyllingstad laget de to i\xc3\xb8ynefallende bj\xc3\xb8rnene som st\xc3\xa5r p\xc3\xa5 hver sin side av bruhodet ved Nordre torv. Disse ble montert der den 15. mai 1952.\n_START_SECTION_\nHistorien bak bruene\n_START_PARAGRAPH_\nDet har st\xc3\xa5tt mange bruer over H\xc3\xb8nefossen f\xc3\xb8r den som st\xc3\xa5r der n\xc3\xa5 ble bygd. P\xc3\xa5 1600-tallet l\xc3\xa5 sagbrukene tett i tett langsmed fossen og p\xc3\xa5 de sm\xc3\xa5 \xc3\xb8yene uti den. Disse sagbrukene var forbundet med hverandre og elvebredden gjennom en intrikat system av sm\xc3\xa5 bruer, som var anlagt p\xc3\xa5 kryss og tvers i fossen._NEWLINE_Den f\xc3\xb8rste kjente brua over fossen ble anlagt der mot slutten av 1600-tallet engang. Den ble tatt av flommen i 1701. S\xc3\xb8ren Hanssen Lemmich f\xc3\xa5r oppdraget med \xc3\xa5 bygge ei ny bru over fossen, og f\xc3\xa5r hjelp av bygdefolk og by-beboere fortelles det. I 1754 \xc3\xb8delegger imidlertid en ny stor flom brua, og S\xc3\xb8ren Moss f\xc3\xa5r i oppdrag \xc3\xa5 bygge ny. Denne st\xc3\xa5r ferdig i 1757 og f\xc3\xa5r tilnavnet Mossebrua, men i 1789 tar ekstremflommen (ogs\xc3\xa5 kjent som Storofsen) brua. Moss setter da opp ei ny bru, som st\xc3\xa5r ferdig i 1793. Den blir imidlertid sterkt skadd under flommen i 1804, men brua skal fortsatt ha v\xc3\xa6rt farbar. Den utbedres til stadighet i tidsrommet 1804-1860, men da tar en ny ekstremflom - den s\xc3\xa5kalte Ofsen - ogs\xc3\xa5 denne brua. Iver S\xc3\xa6trang f\xc3\xa5r i oppdrag \xc3\xa5 bygge ny bru, som st\xc3\xa5r ferdig i 1862. Han fikk tilnavnet Bru-Iver etter byggingen. I 1898 kom det gangbru p\xc3\xa5 hver side av brua, som sto helt til ny bru - H\xc3\xb8nefoss bru - sto klar i 1952.'